Дэрэжэгъуэр ин
Адыгэхэм (шэрджэсхэм) я махуэм и саулыкъукIэ «ДыкъызытехъукIахэм я щIэиныр дгъэлъапIэу дохъумэ» гуфIэгъуэ зэхыхьэ щекIуэкIащ Тырныауз къалэм ЩэнхабзэмкIэ и унэу Кулиев Къайсын и цIэр зезыхьэм. ЗэIущIэм хэтащ Iуащхьэмахуэ районымрэ Тырныауз къалэмрэ я администрацэхэм я лIыкIуэхэр, «Адыгэ Хасэ» жылагъуэ зэгухьэныгъэм щыщхэр, IуэхущIапIэ зэмылIэужьыгъуэхэм я унафэщIхэр.
Къызэхуэсахэм щIыналъэм и щIыпIэ администрацэм и цIэкIэ ехъуэхъуащ абы и япэ къуэдзэ Улимбашев Арслан. Абы къыхигъэщхьэхукIащ КъБР-м и Iэтащхьэ КIуэкIуэ Юрий 2014 гъэм шыщхьэуIум и 12-м къыдигъэкIа Указым ипкъ иткIэ ягъэува мы гуфIэгъуэр адыгэхэм я мызакъуэу республикэм щыпсэу псоми я лъэпкъ къэщIэрэщIэжыныгъэм и махуэу къэплъытэ зэрыхъунур: «Адыгэхэм тхыдэ къулей яIэщ. Ди жагъуэ зэрыхъунщи, абы хэтщ гуауэкIэ псыхьа напэкIуэцIхэри, арщхьэкIэ щIэгуфIэни я мащIэкъым. Адыгейхэр, къэбэрдейхэр, шэрджэсхэр, шапсыгъхэр гугъуехь псоми пэлъэщащ. Абыхэм яхузэфIэкIащ я адэжь щIыналъэр, я бзэр, я хабзэхэр къызэтрагъэнэн. Ди къуэшхэм езыхэм яхуэфащэ увыпIэ щаубыдащ Урысейм лъэпкъ куэду зэхэт и цIыхубэм. Iуащхьэмахуэ щIыналъэм лъэпкъ зэмылIэужьыгъуэхэм ящыщхэр щопсэу. Илъэс куэд лъандэрэ ахэр зэгурыIуэу, зэакъылэгъуу къызэдогъуэгурыкIуэ. Адрей лъэпкъ-хэми яхуэдэу, адыгэхэм хэлъхьэныгъэшхуэ хуащIащ ди щIыналъэм зегъэужьыным, ар егъэфIэкIуэным».
«Адыгэ Хасэ» жылагъуэ зэгухьэныгъэм и район къудамэм и тхьэмадэ Балъкъэр Руслан щIыналъэм и унафэщIхэм фIыщIэшхуэ яхуищIащ гуфIэгъуэ зэхыхьэр къызэрызэрагъэпэщам папщIэ. Абы жиIащ Адыгэхэм я махуэр гъэувыныр лъэпкъым и хъуэпсапIэу пIалъэ кIыхькIэ къызэрекIуэкIар: «Мы махуэм дигу къегъэкIыж адыгэхэр лIыгъэ яхэлъу дунейм зэрытетыр. Къэбэрдей-Балъкъэр Республикэм и Iэтащхьэ КIуэкIуэ Юрий фIыщIэ хузощI мыпхуэдэ гуфIэгъуэ зэригъэувам щхьэкIэ».
«ИужькIэ ята концертышхуэмкIэ къаIуэтэжащ адыгэ лъэпкъым и тхыдэр, щэнхабзэр, нобэрей гъащIэр. Куэдым ягу ирихьащ «Салам» ансамблым игъэзэщIа «Удж пыху» къафэмрэ Гаев ТIэхьир «ЗэшыпхъуитI — Къэбэрдеймрэ Балъкъэрымрэ» уэрэдымрэ.
Iуащхьэмахуэ районым и делегацэр апхуэдэу жыджэру хэтащ Адыгэхэм я махуэм егъэщIылIауэ Налшык къалэм и Музыкэ театрым щекIуэкIа гуфIэгъуэ Iуэхухэм.
Щэнхабзэм и унэу Кулиев Къайсын и цIэр зезыхьэм щыIэ район музейм Адыгэхэм я махуэм и щIыхькIэ щолажьэ «Адыгэхэр: дыгъуасэ, нобэ, пщэдей» гъэлъэгъуэныгъэр. Районым и библиотекэхэм усыгъэм и пщыхьэщхьэхэр, адыгэхэм я тхыдэм егъэщIылIа дерсхэр щрагъэкIуэкI.
Тарим Алисэ.
